Apie alų
Ar žinojote, kad seniausias žinomas rašytinis receptas yra alaus receptas? Jis užrašytas ant akmens plokštės prieš daugiau nei 5000 metų. Lietuvoje alus verdamas nuo XI amžiaus. Apie jį savo nuomonę pareiškė ir garsus kalbininkas Jonas Jablonskis. Atkreipsime dėmesį į kelias su šiuo gėrimu susijusias sąvokas.

Lietuvoje veikia daugiau nei 90 alaus daryklų. Tik jokiu būdu ne bravorų. Tai senoji svetimybė, beje, jau beveik pamiršta, nebent retsykiais stilistiškai pavartojama. Taigi alus verdamas ne bravoruose, o alaus daryklose.

O štai pabas labai atkakliai veržiasi į mūsų kalbą. Šis iš anglų kalbos atėjęs žodis lietuvių kalboje turi kelis atitikmenis – tai alinė, aludė, smuklė. Juos ir derėtų vartoti.

Dažnai tenka girdėti apie kraftinį alų. Kas tai yra? Craft yra verčiamas anglų kalbos bendrinis žodis. Kelios iš jo reikšmių – „meistriškai padaryti“ ir „(amatininkų) sąjunga, cechas“. Taigi mažais kiekiais nepramoniniu būdu iš natūralių produktų verdamas alus galėtų būti vadinamas meistrų alumi; rinktiniu, išskirtiniu alumi ar panašiai.

